ར་མཆུ་ངོ་དགའི་སྐྱེལ་བསུ་བྱེད། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །གང་དུ་གནས་ཀྱང་གཏམ་ངན་གཟེང་རྩའི་གཞི། །མང་པོའི་ནང་དུ་འཐབ་རྩོད་འཁྲུག་ལོང་སྐྱེད། །གཅིག་པུར་བསྡད་ཀྱང་ཁོང་གཏུམ་མི་འཆམ་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཡ་རབས་དམ་པའི་སྤྱོད་དང་མི་ལྡན་ཞིང་། །མ་རབས་སྨྱོན་སྤྱོད་ཐོ་ཅོ་སྐྱུར་འགོང་ཅན། །གཞན་སེམས་དཀྲུགས་ལ་དུག་ལྔ་སུ་བས་རགས། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་ལ་མི་བཟོད་གཞན་ལ་ཕོད་ཁམས་ཆེ། །འགྱུར་ལྡོག་མང་ཞིང་མི་བརྟན་ཁམས་འདུས་ཆེ། །འགྲོ་ན་མཆོང་ཞིང་ལབ་ན་ཀུ་ཅོ་ཆེ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཕར་ལ་བསླབ་ན་ཚུར་ལ་དེ་བས་ཐུ། །རང་དཔེ་མི་ལེན་གཞན་ལ་རྩོལ་ཕོད་ཆེ། །གླང་པོ་གཅིག་ཚུགས་བཞག་པས་མཆོག་ཅེས་ཟེར། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་བཞིན་བླུན་ལ་འདོད་སྣ་སུ་བས་ཆེ། །ཟེར་མཆུ་མང་ལ་ཀོ་ལོང་གཞན་བས་དམ། །བྱས་པ་མེད་པར་རེ་བ་གཞན་ལས་ཆེ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །དུས་སྐབས་མི་ཤེས་བབ་ཅོལ་གཏམ་སྣ་མང་། །ཚིག་ཚོགས་ཆེ་ལ་སྤྱི་བརྟོལ་མཚུངས་པ་མེད། །བརྗོད་པ་མི་གཟོ་ཡིད་དང་མི་མཐུན་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་བཞིན་གྱོང་ལ་འགྲོགས་པ་མི་བདེ་ཞིང་། །མཆོག་ཏུ་མགུ་དཀའ་འཁང་པ་ཤིན་ཏུ་སྐྱེན། །སྤྱོད་ལམ་མི་གཟོབ་རང་ག་ཆིག་ཚུགས་པ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །དད་མེད་ཀུན་ཏུ་འཁྲུག་ཅིང་འགྲོགས་མི་བདེ། །སྒོ་གསུམ་མ་གུས་རྟག་ཏུ་སུན་རྣམས་འབྱིན། ། ངོར་འཐབ་ལྐོག་སྨྲ་དོན་མེད་འཕྱར་ཀ་གཏོང་། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་འཁྲུག་གཞན་སྨོད་དུག་ལྔ་སུ་བས་རགས། །ཁོང་ཁྲོ་འཁོན་ངན་ཕྲག་དོག་གདུག་རྩུབ་ཅན། །ཕར་ཟེར་ཚུར་ཟེར་ཕྱི་ནང་གཟིང་རྩ་བྱེད། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །བསླབ་ན་ཚུར་འཐབ་མི་ཉན་གཅུ་གྱོང་ཆེ། །རྒྱུ་འབྲས་མི་འཛེམ་རྫུན་དང་དབྱེན་ལ་དགའ། །སྨྲ་མཆུ་མང་ཞིང་མི་སྙན་སྐྱེལ་བསུ་བྱེད། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །གཅིག་ལ་བཤད་ན་གཅིག་ཏུ་མི་དགའ་ཞིང་། །གཅིག་ལ་བྱིན་ན་གཅིག་ལ་ཕྲོགས་པ་ཙམ། །སྤྱི་སྙོམས་བསྐྱངས་ཀྱང་ཕྱོགས་འཕུལ་འཕྱར་ཀ་གཏོང་། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །སུ་དང་འགྲོགས་ཀྱང་དེ་དང་མི་འཆམ་ཞིང་། །སྐྱོན་རྣམས་རྟོག་ཅིང་མི་སྙན་འབའ་ཞིག་བརྗོད། །ཐམས་ཅད་དགྲར་ལེན་མཐུན་པ་གཅིག་མེད་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །གོ་བར་གྱུར་ཀྱང་རྫུན་དང་གཡོ་སྒྱུ་བྱེད། །འགྲོགས་ཚད་བསླུ་ཞིང་མི་ཚེ་ངན་ལ་སྐྱེལ། །སྟོང་ཟོབ་ཕྱི་ཕྱིར་ཕོ་བཟོ་ཕུན་སུམ་ཚོགས། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཟ་ན་རང་ལ་བྱེད་ན་གཞན་གྱི་ཕྱོགས། །སྐྱིད་ན་གྲོགས་པོ་སྟོང་གྱོད་ཁ་འཕྱོར་ཅན། ། གེགས་ཤིག་བྱུང་ན་བཙལ་གྱིས་མི་རྙེད་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཆོས་དང་ཟང་ཟིང་ལེགས་པ་བྱུང་བའི་ཚེ། །འཁོར་ཚོགས་མ་ངེས་གྲལ་རིང་ཆེ་ན་ཡང་། །དགོས་པའི་དུས་ན་ཉུང་ལ་མི་སྟོངས་པ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །བཤེས་མེད་གློ་བུར་ལྷགས་དང་ཕོངས་རྣམས་ལ། ། ཅུང་ཟད་མཐོང་བས་ཕན་པ་སྒྲུབ་ན་ཡང་། །ཕྲག་དོག་དབང་གིས་གསར་ངས་ཆེ་ཞེས་སྒྲོག །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རྟག་ཏུ་བཟང་སེམས་ཕན་པ་ཅི་བྱས་ཀྱང་། །བསྐྱངས་ཀྱིས་མི་ལང་ལྷ་ཁང་རྙིང་པ་བཞིན། །ཉིན་འབར་མཚན་འབར་ལ་ལས་སྲོད་ཐུབ་གཏོང་། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ལེགས་པའི་ཁ་ཏས་ཟོལ་མའི་ཕྱེ་གཏོར་འགམ། །ཕུགས་ཀྱི་ཤ་ཙས་འཕྲལ་གྱི་བློ་བྲིད་དགའ། །ཟབ་མོའི་ཆོས་ལས་ཡོ་བྱད་དྲིན་གཟོ་ཆེ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཁ་རོག་བསྡད་ན་ཞལ་ཏ་ཞུ་ཞེས་ཟེར། ། ཕན་པར་བསླབ་ན་བཀའ་བཀྱོན་གནང་བར་གོ །ཤ་ཚ་གྲོས་འདེབས་མཆོག་ཏུ་སྡང་བས་མཐོང་། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཕན་འདོགས་ཞུགས་ན་སྤྲོས་ལ་དགའ་ཞེས་ཟེར། །གཅིག་པུར་འདུག་ན་གདུལ་བྱ་སྐྱོང་དགོས་ཟེར། །ཇི་ལྟར་བསམས་ཀྱང་དེ་ལ་ཞད་རེ་འདོགས། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །བཤད་པའི་ཚེ་ན་སྒོམ་པ་ལེགས་ཞེས་ཟེར། །སྒོམ་པའི་ཚེ་ན་ཡང་ཡང་ཤོད་ཅེས་ཟེར། །ལེགས་པར་བཤད་ན་ཉན་ཡང་མི་ནུས་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །མདོ་རྒྱུད་བསྟན་བཅོས་ལུང་རིགས་མན་ངག་གཞུང་། །ཆོས་དང་ཆོས་མིན་ཕྱེ་ནས་བཤད་པ་ན། །སྡང་བར་མཐོང་ནས་སླར་ལ་ལོག་པར་ལྟ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །དབང་པོའི་ཚོད་ལ་གང་ཕན་ཆོས་བཤད་ཀྱང་། །དེ་ཉིད་མི་སྒྲུབ་གཞན་ལ་ཡར་བལྟས་ནས། །ཟབ་ཟབ་མོ་ཞིག་ཉན་རྗེས་གོ་རྟོགས་མེད། ། དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཇི་ཙམ་བཤད་ཀྱང་གོ་བའི་དུས་མེད་ལ། །ལག་ཁྲིད་བསླབ་ཀྱང་ཅུང་ཟད་ཤེས་དུས་མེད། །གཅིག་ལ་ཨ་འཐས་དྲག་ཏུ་མི་འགྲོ་བ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་གིས་མ་ཐོས་གོང་དུ་བཤད་ན་དགའ། ། ཐོས་རྗེས་གཞན་ལ་ཕྲག་དོག་གཞིར་བཞག་ནས། །ཡང་ཡང་བཤད་དྲགས་བསྒོམ་ན་ལེགས་ཞེས་ཟེར། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །དོན་གཉེར་ཆོས་དེ་ཐོབ་པར་མ་གྱུར་ཚེ། །ཟོལ་མའི་དམ་བཅའ་ངོ་སྲུང་སུ་བས་མཁས། །འདོད་དོན་གྲུབ་ནས་གར་འགྲོ་ལ་དོར་པ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཟབ་མོའི་ཁྲིད་ལ་ཞུགས་པའི་མི་རྣམས་ཀྱང་། །བསྡད་ལོང་མེད་པར་ཆོས་རྣམས་རྫོགས་སུ་རེ། །ཀུན་ཏུ་འཁྱམས་ཤིང་ཆོས་མཐུན་སྔ་བསགས་ཞུ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །རང་ཉིད་དམ་ཆོས་གཞུང་བཞིན་མི་སྒྲུབ་པར། །ཟབ་མོའི་ཆོས་རྣམས་དུས་གཅིག་ཐོབ་ཏུ་རེ། །ཆོས་ལ་བརྩེགས་ཞེས་སླར་ལ་འཕྱར་ཀ་གཏོང་། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཟབ་མོའི་ཆོས་ལ་གསང་བ་མི་ཐུབ་ཅིང་། །ཐོས་པའི་མོད་ལ་གསང་བ་གཞན་ལ་སྒྲོགས། །བསླབ་ན་ཁོང་ཁྲོ་འཁོན་ངན་ཚིག་རྩུབ་འབྱིན། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཇི་ཙམ་ཐོས་བཞིན་རང་རྒྱུད་གྱོང་དུ་འགྲོ། ། ཅུང་ཟད་ཤེས་ཏེ་གཉེན་པོར་མ་སོང་ཞིང་། །གཞན་ལ་ཁྱད་གསོད་ཚིག་རྩུབ་དུག་མདའ་འཕེན། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །སྙིང་པོའི་དོན་ལ་ཅུང་ཟད་མི་སྒྲུབ་པར། །འཁོར་ལ་ཕར་བརྡལ་གཞན་ལ་བཤད་པར་རིངས། ། ཆོས་བརྒྱད་དོན་གཉེར་ཚེ་འདིའི་མཛེས་ཆོས་ཙམ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཡིན་མིན་བཤད་ཀྱང་བདག་ལྟ་མཆོག་ཏུ་འཛིན། །ཇི་ཙམ་བཤད་ཀྱང་དོན་ལ་སྐྱེད་མེད་པའི། །དབང་པོ་གསལ་ཡང་རྨོངས་པ་གཅིག་ཚུགས་མཁན། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཆོས་ལ་འདུས་ཀྱང་ཆོས་མིན་འབའ་ཞིག་བྱེད། །ཕན་ཚུན་ཚོགས་ཀྱང་ལོང་གཏམ་འབའ་ཞིག་གླེང་། ། དབེན་པར་གནས་ཀྱང་རྣམ་གཡེང་འབའ་ཞིག་བྱེད། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །གཅིག་པུར་འདུག་ནས་སྒྲུབ་པར་ཁས་འཆེ་ཡང་། །སོས་དལ་རེས་འགའ་གཉིད་དང་སྙོམ་ལས་ཅན། །རང་རྫུན་རང་ལ་གཏོང་བས་ཉིན་མཚན་འདའ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །སྒྲུབ་ལ་མི་བརྩོན་ཀུན་ཏུ་འཁྱམས་ལ་དགའ། །དར་རེ་གཞི་ལ་ཅུང་ཟད་བསྡད་ན་ཡང་། །རང་གནས་མི་ཚུགས་གཞན་གྱི་གནས་རྣམས་ཉུལ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ནང་དུ་མཚམས་བཅད་ཐང་གི་གང་ལ་ཟ། །ཀུན་ཏུ་འཁྱམས་ཀྱང་སྒྲུབ་ཚུགས་མ་ཞིག་པ། །དམ་བཅའི་ཁྲལ་འཇལ་ས་མཐའི་མི་ངན་འདྲ། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །བླ་མ་མཆོག་ལས་ཉེ་འབྲེལ་གཅེས་པར་འཛིན། །མཆེད་གྲོགས་མཆོག་ལས་སྡིག་པའི་གྲོགས་པོ་འདམས། །དམ་ཆོས་མཆོག་ལས་ནོར་རྫས་སྙིང་པོར་བྱེད། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །ཇི་ཙམ་བསྟན་ཀྱང་དོན་དུ་མི་གཉེར་བ། །ལེགས་པར་བཤད་ཀྱང་ཅུང་ཟད་མི་ཉན་པ། །སྙིང་པོའི་དོན་ལ་ནམ་ཡང་མི་སྒྲུབ་པའི། །དུས་ངན་འཁོར་ལ་བསམ་ཞིང་སྐྱོ་བ་འཕེལ། །དེ་དག་ལ་སོགས་འཁོར་གྱི་ཉེས་པ་ཀུན། །ཇི་ཙམ་བརྗོད་ཀྱང་ཟད་པའི་དུས་མེད་ལ། །མེ་ཡི་འོབས་བཞིན་བཟོད་པའི་བླག་མེད་པས། །གཅིག་པུར་དབེན་པར་སྒྲུབ་པའི་དུས་ལ་བབས། །ཇི་ལྟར་བསྐྱངས་ཀྱང་མགུ་བར་མི་ནུས་ལ། །གང་ལྟར་བསྟན་ཀྱང་ཕན་པའི་གོ་སྐབས་ཆུང་། །འདི་ལྟར་བཟོད་ཀྱང་སྙིང་པོ་ཅི་འདུག་ཀྱེ། །དེ་ལྟར་བསམས་ནས་མྱུར་དུ་འགྲོ་བར་རིགས། །རང་ལའང་མི་ཕན་གཞན་ལའང་མི་ཕན་པའི། །འཇིག་རྟེན་གཟུགས་བརྙན་འདི་འདྲ་རྣམ་བཤིག་ནས། །གཅིག་པུར་ཞི་བ་དབེན་པའི་ནགས་ཁྲོད་ དུ། །ཟབ་མོའི་དོན་གྱི་དེ་ཉིད་སྒྲུབ་པར་རིགས། །ད་རེས་ཚེ་འདིར་སྲིད་མཚོ་མ་བརྒལ་ན། །གཏན་དུ་འཁོར་བའི་གནས་ལས་ཐར་ཐབས་མེད། །དེ་བས་གཅིག་པུར་དབེན་པའི་ནགས་ཁྲོད་དུ། །ཚེ་གང་ཞི་བའི་ཏིང་འཛིན་སྒྲུབ་པར་རིགས། ། དུས་ལ་མངོན་པར་སྐྱོ་བའི་རབས་ལས། འཁོར་བའི་གནས་ལ་སྐྱོ་བར་བསྟན་པ་སྟེ་རབས་དྲུག་པའོ།། །།
དེ་ལྟར་སྣ་ཚོགས་མངོན་པར་སྐྱོ་བ་ཅན། །རང་གཞན་ལས་ངན་བསགས་པའི་འཁྲུལ་སྣང་སྟེ། །གང་དུ་བསམས་ཀྱང་སྙིང་པོ་འགའ་མེད་པས། །སེམས་ཤིག་ཡོད་ན་འདི་ལ་སྐྱོ་བར་རིགས། །སྔོན་དུས་བསྐལ་པ་བཟང་པོ་ནུབ་གྱུར་ཅིང་། །ད་དུས་ངན་པའི་རང་བཞིན་འདི་ཤར་བས། ། ཕྱོགས་དུས་གང་ནའང་བདེ་བའི་གོ་སྐབས་མེད། །ཀུན་ཏུ་འཁྲུག་ཅིང་ནད་དང་མུ་གེས་ཉེན། །སྣ་ཚོགས་སྡུག་བསྔལ་མང་ལྡན་འདི་དག་ལས། །ཤེས་ལྡན་རྣམས་ཀྱིས་ཐར་པ་སྒྲུབ་པར་རིགས། །མདོར་ན་དིང་སང་ལྔ་བརྒྱ་ཐ་མ་འདིར། །དུས་ངན་འཁོར་དང་འཇིག་རྟེན་སྣང་བ་དང་། །གདུལ་དཀའི་སེམས་ཅན་སྣ་ཚོགས་སྐྱོ་བ་ཅན། །ཡིད་ཆད་མཆི་མ་འཁྲུག་པའི་ཚུལ་ལ་སོམས། །ཕྱི་རུ་བསམས་ཀྱང་སྣང་བའི་ཡུལ་ལ་སྐྱོ། ། ཡུལ་རྣམས་མི་རྟག་རྨི་ལམ་སྒྱུ་མའི་ཚུལ། །ནང་དུ་བསམས་ཀྱང་འཛིན་པའི་སེམས་ལ་སྐྱོ། །སེམས་འདི་མི་སྲུན་དགེ་གང་བརྩོན་པར་དཀའ། །བར་དུ་བསམས་ཀྱང་སྣ་ཚོགས་རྐྱེན་ལ་སྐྱོ། །ཚེ་སྲོག་མི་རྟག་རྩྭ་ཁའི་ཟིལ་པ་འདྲ། །གང་དུ་བསམས་ཀྱང་སྐྱོ་བའི་རང་བཞིན་ཏེ། །སྐྱེས་པ་ཤི་ཞིང་འདུས་པ་རྣམས་ཀྱང་འབྲལ། །བསགས་པ་འཛད་ཅིང་འབྱོར་པ་མཐའ་རྒུད་པས། །འཁོར་བའི་གནས་ལས་ད་རེས་འདའ་བར་མཛོད། །མི་ཐེག་ཁུར་དང་མི་ལྕོགས་བྱ་བ་དང་། །དུས་ངན་དཔོན་དང་ཤུལ་ཁའི་མགྲོན་འགྱེད་དང་། །དུས་ལ་མ་བབ་གཞན་དོན་བྱེད་པ་རྣམས། །བཟང་སེམས་ཡོད་ཀྱང་ཕན་པ་འགྲུབ་པར་དཀའ། །དེ་བས་གཅིག་པུར་ཞི་བའི་ནགས་ཁྲོད་དུ། །སྙིང་པོའི་དེ་ཉིད་སྒོམ་པའི་དུས་ལ་བབས། །ནགས་ནི་སྔོོན་གྱི་རྒྱལ་བ་རྣམས་ཀྱིས་བསྔགས། །མི་སྲུན་མེད་ཅིང་འཚེ་བ་ཀུན་དང་བྲལ། ། བྱ་དང་རི་དྭགས་འགྲོགས་ན་བདེ་བས་གང་། །སྨན་ཤིང་མེ་ཏོག་ལྗོན་པའི་ཚོགས་མང་ཞིང་། །ཕུག་དང་བྲག་རིའི་ཁང་བཟང་རྒྱ་ཆེར་ལྡན། །ཆུ་གཙང་དལ་འབབ་ངང་མོས་བརྟེན་པ་དེར། །གེ་སར་དཔུང་བསྐྱེད་འཛུམ་པའི་མདངས་གསལ་ཞིང་། །དུས་རླུང་སེར་བུ་བདེ་བའི་ངད་དང་ལྡན། །ཙནྡན་བསིལ་བའི་ཁ་ཡི་དབུགས་བསྐྱོད་པའི། །དྲི་ཞིམ་སྤོས་བསུངས་ངད་པའི་རང་བཞིན་དང་། །རྣམ་བཀྲ་ཡལ་གའི་ལག་རྩེད་དུད་པ་ཡིས། །གདུང་སྐྱོབ་བསིལ་གྲིབ་བྱེད་ལ་འགྲན་པ་བཞིན། །རྐང་དྲུག་ཚོགས་རྣམས་སྙན་པའི་གླུ་ལེན་ཅིང་། །གདངས་སྙན་བྱ་ཚོགས་མང་པོ་གར་བྱེད་པ། །ལྷ་ཡུལ་དབང་པོའི་དགའ་ཚལ་སོན་པའི་གནས། ། མཐོ་རིས་བུ་མོ་དགའ་བས་རྩེ་བ་བཞིན། །ཉོན་མོངས་གདུང་སེལ་ངང་གིས་ཆོས་འཕེལ་བ། །དུས་བཞིར་མི་རྟག་སྐྱོ་བའི་རང་བཞིན་དང་། །ཏིང་འཛིན་ཞི་བ་ཡོན་ཏན་མཆོག་ཚོགས་ཅན། །དག་པའི་ཞིང་གི་ནགས་ཚལ་དམ་པ་བཞིན། །དེ་འདྲའི་གནས་ནི་ཐར་པའི་སྐྱེད་མོས་ཚལ། ། དབེན་ཞིང་ཉམས་དགའ་རིག་པ་འཛིན་པ་དེར། །བདག་བློ་ཞི་བའི་ཏིང་འཛིན་མཐར་ཕྱིན་ནས། །སྲོག་དང་བཅས་པའི་ལུས་འདི་གཡོ་བར་ཤོག །དུས་ལ་མངོན་པར་སྐྱོ་བའི་རབས་འདི་ནི། །རྣམ་གྲོལ་ཡོན་ཏན་མཆོག་གི་རྗེས་འགྲོ་བ། །ཐར་ལམ་བྱང་ཆུབ་སྙིང་པོར་ཞུགས་པ་དེས། །སྙིང་ནས་ནགས་སུ་འགྲོ་སླད་སྨྲས་པ་ཡིན། །དགེ་བ་དེ་ཡིས་བདག་དང་འགྲོ་བ་ཀུན། །ཉོན་མོངས་འཁོར་བའི་གྲོང་ལས་ཡིད་བྱུང་ནས། །ཞི་བ་རབ་བཟང་ཐར་པའི་སྐྱེད་ཚལ་དུ། །ཐམས་ཅད་ཕྱམ་གཅིག་སངས་རྒྱས་འགྲུབ་པར་ཤོག །ཚུལ་འདི་བློ་གྲོས་རྫིང་བུ་བཟང་པོའི་ནང་། །དད་བརྒྱའི་པདྨོ་ངེས་འབྱུང་འདབ་སྟོང་ཅན། །ཏིང་འཛིན་སྦྲང་རྩིའི་སྙིང་པོ་འཛིན་པས་སྦྱར། །དད་ལྡན་རྐང་དྲུག་ཚོགས་རྣམས་དགའ་བར་མཛོད། །དུས་ལ་མངོན་པར་སྐྱོ་བའི་རབས་ཞེས་བྱ་བ། བདེ་བར་གཤེགས་པའི་གསུང་རབ་ལས་མང་དུ་ཐོས་པའི་ནོར་གྱིས་ཕྱུག་ཅིང་། ཟབ་མོའི་དེ་ཁོ་ན་ཉིད་ཀྱི་དོན་ལ་ཡང་དག་འཇོག་གི་བསམ་གཏན་པ་ཀུན་མཁྱེན་ངག་གི་དབང་པོས། གངས་རི་ཐོད་དཀར་གྱི་མགུལ། འོད་ཟེར་སྤྲིན་གྱི་སྐྱེད་མོས་ཚལ་གྱི་ནང་། ཀུན་ཏུ་བཟང་པོའི་ཁང་བཟང་དམ་པ། ཟླ་བ་ཆུ་ཤེལ་གྱིས་འཚེར་བའི་གནས་སུ་སྦྱར་བ་འདི་རེ་ཞིག་རྫོགས་སོ།། །།
ཕྱོགས་དུས་ཀུན་ཏུ་བཀྲ་ཤིས་དང་བདེ་ལེགས་ཀྱི་ཆར་བསྐལ་པ་རྫོགས་ལྡན་གྱི་དུས་ཉེ་བར་གནས་པ་བཞིན་དུ་འབབ་པས་བསམ་རྒུའི་རེ་བ་མཐའ་དག་འགྲུབ་པར་གྱུར་ཅིག །མངྒ་ལཾ།